Støv - bfa-ba.dk
Støv fra jord, byggematerialer og biologisk materiale er ofte generende og kan give alvorlige sygdomme som eksem, allergi, stenlunger og lungekræft. Det er især de helt små støvkorn og fibre, som giver de alvorligste skader. Det skyldes, at de kan nå helt ud i lungernes yderste forgreninger.
Helt fra byggeriets start skal bygherre, projekterende og rådgivere sikre, at de materialer og metoder, man vil anvende, støver så lidt som muligt. Hvis det ikke er muligt at undgå støvet, skal man overveje, hvordan støvproblemet skal løses. Løsningerne skal skrives ind i byggepladsens plan for sikkerhed og sundhed.
Fjern støvet ved kilden
Ofte kan man nedsætte mængden af støv betragteligt, hvis man gennemtænker valget af konstruktioner, materialer, metoder og værktøj.
Brug konstruktioner, som skal bearbejdes så lidt som muligt. Præfabrikerede elementer kan fx laves med udsparinger og huller og med indstøbte el-rør.
Brug materialer, der støver mindre. Fx vådmørtel i stedet for tørmørtel.
Vægt arbejdsmetoder, som støver mindre. Fx hydraulisk klipning eller vådskæring i stedet for savning eller fræsning.
Brug det rigtige værktøj og udstyr. Håndværktøj og maskiner kan forsynes med udsugning, og man kan bruge værktøj, som binder støvet med vand – fx vandkølede boremaskiner og mejselhamre.
Undgå at støvet bliver spredt
Hvis man ikke kan undgå, at støvet opstår, skal man forhindre det i at sprede sig på byggepladsen. Man kan enten inddække de støvende områder og befugte dem. Eller man kan fjerne støvet ved kilden med udsugningsanlæg.
Se eksempler på støvreducerende tekniske hjælpemidler på www.bygergo.dk
Husk at gøre rent!
Meget støv opstår, fordi affald og skidt ikke bliver fjernet med det samme. Hold arbejdsstedet rent – med støvsuger eller vådfejning, aldrig med tørfejning eller trykluft!
Værnemidler – en nødløsning
Hvis man ikke kan undgå at blive udsat for støv, skal man bruge de nødvendige værnemidler som åndedrætsværn, øjenværn og tætsluttende arbejdstøj. Men det er en nødløsning, som kun skal anvendes, når andre metoder ikke er tilstrækkelige.
Nanoteknologi i bygge og anlæg
Risikoen ved bearbejdning af nanobehandlende byggematerialer er endnu relativ ukendt. I første omgang skal man være opmærksom på potentielle problemer i forhold til maling og forskellige typer af coatings bl.a. til beton.